Stampa t-test tal-qari ... It-Tnejn u Għoxrin Ġimgħa taż-Żmien ta' Matul is-Sena L-Erbgħa Aħna ħaddiema ma' Alla; u intom l-għalqa ta' Alla, intom il-bini ta' Alla. Qari mill-Ewwel Ittra ta' San Pawl Appostlu lill-Korintin Jien, ħuti, ma stajtx inkellimkom bħala nies spiritwali, iżda bħala nies tad-demm u l-laħam, bħal trabi fi Kristu. Ħalib sqejtkom, mhux ikel, għax ma kontux tifilħu għalih, u lanqas issa ma tistgħu għalih, għaliex għadkom tgħixu skont il-ġisem, la darba fostkom għad hemm l-għejra u l-ġlied. Ma għadkomx forsi tgħixu skont il-ġisem, u ma għadkomx timxu ta' bnedmin meta hemm fostkom min jgħid: "Jien ta' Pawlu", u ieħor: "Jien ta' Apollo"? M'intomx taħsbuha ta' bnedmin? U min hu Apollo? Min hu Pawlu? Huma l-ministri li permezz tagħhom intom emmintu u kull wieħed minnhom skont ma tah il-Mulej. Jiena ħawwilt, Apollo saqqa, imma Alla hu li kabbar. Għalhekk, la min ħawwel ma hu xejn, u la min saqqa; imma Alla, li kabbar. Xorta waħda huma dak li ħawwel u dak li saqqa; kull wieħed jieħu l-ħlas li ħaqqu skont ma ħadem. Aħna ħaddiema ma' Alla; u intom l-għalqa ta' Alla, intom il-bini ta' Alla. Il-Kelma tal-Mulej R/. Irroddu ħajr lil Alla R/. (12b): Hieni l-poplu li l-Mulej għażel b'wirtu Hieni l-ġens li l-Mulej hu Alla tiegħu, il-poplu li hu għażel b'wirtu. Mill-għoli tas-smewwiet iħares il-Mulej, u jara l-bnedmin kollha. R/. Mill-post fejn jgħammar jistħarreġ fuq dawk kollha li jgħixu fuq l-art. Hu jsawwar il-qalb ta' kull wieħed, u jagħraf għemilhom kollu. R/. Ruħna tixxennaq għall-Mulej, hu l-għajnuna u t-tarka tagħna. Fih jinsab l-hena ta' qalbna, fl-isem qaddis tiegħu t-tama tagħna. R/. AKKLAMAZZJONI QABEL L-EVANĠELJU Lq 4, 18 Il-Mulej bagħatni nwassal il-bxara t-tajba lill-fqajrin, u rrodd il-ħelsien lill-maħqurin. EVANĠELJU Jeħtieġli nxandar l-Evanġelju tas-Saltna ta' Alla lill-ibliet l-oħra wkoll, għax għalhekk kont mibgħut. Lq 4, 38-44 Qari mill-Evanġelju skont San Luqa F'dak iż-żmien, Ġesù qam u telaq mis-sinagoga, u daħal għand Xmun. Issa omm il-mara ta' Xmun kellha fuqha deni qawwi, u talbuh jgħinha. Resaq fuqha, ordna lid-deni, u d-deni ħallieha. U minnufih qamet u bdiet isservihom. Hija u nieżla x-xemx, dawk kollha li kellhom il-morda, kien x'kien il-mard tagħhom, ħaduhomlu quddiemu. Hu qiegħed idejh fuq kull wieħed minnhom u fejjaqhom. Minn ħafna nies bdew joħorġu wkoll ix-xjaten, jgħajtu u jgħidu: "Inti Bin Alla!" Iżda hu kien jheddidhom u ma ħallihomx jitkellmu, għax huma kienu jafu li hu l-Messija. Meta sebaħ, ħareġ u mar f'post imwarrab. In-nies bdew ifittxuh u marru ħdejh u riedu jżommuh biex ma jitlaqx minn ħdejhom. Iżda hu qalilhom: "Jeħtieġli nxandar l-Evanġelju tas-Saltna ta' Alla lill-ibliet l-oħra wkoll, għax għalhekk kont mibgħut". U kien jipprietka fis-sinagogi tal-Lhudija. Il-Kelma tal-Mulej R/. Tifħir lilek Kristu
Qari tal-Quddies tal-Erbgħa tat-XXII ġimgħa matul is-Sena